《襄阳为自古要地抚遗迹吊往事有怀七人焉因各赋诗一首 其二 庞德公》
明代·孙承恩

庞公大隐流，世利迥莫干。身如野鹤矫，心与浮云閒。

刺史不能致，候谒陇亩间。夫耕妻出馌，相对尝怡颜。

富贵得几何，忧患来无端。善哉至人训，遗子独以安。

鹿门何高高，遂志终盘桓。避世深复深，采药遂不还。

惟有遗迹存，高风照人寰。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。